Suns furlans
Paolo Medeossi nus à contât plui di une volte bielis pagjinis di storie furlane, dulà che il cjapitul "musiche" al à vude e al continue a vê un puest particolâr. Ve alore che nol sune, al ven di dî, strani che tai agns il Friûl al vedi rivât a cjapâsi une posizion di rivuart ancje intun contest internazionâl di prin plan come il Liet International, il festival de cjançon in lenghe minoritarie: la miôr rispueste a cui che al sosten che promovi lis lenghis dai popui, cence cjalâ se a son grancj o piçui, al significhe sierâsi. No che al coventàs par convincisi che ciertis jessudis a son fûr dal vade e che la stesse Europe e à tal so sproc il concet di "unitât te diviersitât", ma ogni tant al jude ancje vê cualchi ricognossiment che al rive di difûr. E cussì l'an passât Udin e à ospitât la finâl europeane. Il mert al è di Onde Furlane e di Valter Colle che di timp a sburtin cence padin su chest progjet, che di cualchi an al à ancje il cjapiel dal Comun e de Provincie di Udin e de Arlef che lu sostegnin. Chest an, come tal 2010, il leam al continue e vinars ai 2 di Novembar li dal teatri Palamostre l'apontament al è pes 9 di sere cun Suns, la semifinâl furlane che e puartarà doi partecipants tes Asturiis pe finâl europeane dal Liet. Une strade za cjapade, par esempli, di Lino Straulino, Carnicats, R.Esistence in Dub, che a àn ancje vinçût. E a cirî di fâ compagn, chest an il Friûl al tife par Mig 29 Over Disneyland (che a sunin Profitadôrs, fracait il link) e i Jonokognos (che a sunin Mai Mai, fracait il link), doi grups che no àn pôre di presentâ melodiis internazionâls e fotografâ la vite di ogni dî, doprant la nestre lenghe. E sul palc a saran musiciscj di ogni bande de Europe: une cerce de serade le cjatais fracant chest link, ma la miôr robe e je lâ a scoltâju dal vîf doman di sere.
La Cjargne cui Mig 29 Over Disneyland e Codroip cui Jonokognos a saran in gare: a àn bisugne di nô par che al vinci il Friûl.
fur_Latn fur_Latn fur_Latn